Kanta-palveluita keskiviikkona häirinnyt vakava virhetilanne johtui levytilan loppumisesta. Kela on käynnistänyt toimenpiteet varmistaakseen, ettei vastaavaa tapahtuisi.

Kehittämispäällikkö Aki Kokkinen Kelan Kanta-palveluista kertoo, että eilinen katkos sähköisten reseptien toimittamisessa johtui varmistuskapasiteetin loppumisesta, joka taas aiheutti levytilan loppumisen tietokantapalvelimilta.

Kanta-palveluiden valvontajärjestelmiä ja -menetelmiä kehitetään siten, että vastaavaa virhetilannetta ei pääse enää tapahtumaan.

Kela tulee käymään läpi eilisten tapahtumien kulkua, tiedottamista ja ohjeistuksia eri viranomaistahojen ja Apteekkariliiton kanssa.

– Pyrimme tekemään kaikkemme, jotta Kanta-palveluiden korkea saatavuus ja käytettävyys saadaan turvattua jatkossakin. Silti on erittäin tärkeää, että toimintamallit ja ohjeet häiriötilanteisiin ovat kaikilla osapuolilla kirkkaana mielessä, sanoo Kokkinen.